留別知郡職方楊員外
作者：宋庠
朝代：宋

paragraphs: 予本草茅士，世無鐘鼎榮。
在昔未勝冠，先疇弓冶傾。
茹荼濱十死，屬纊存微生。
分遂甯牛飯，誰希莊雁鳴。
龍具泣妻子，練裙悲弟兄。
慈誨斷軻織，遺書開晏楹。
感激侏儒飽，呻吟裘氏聲。
下武纂丕構，協風翔四瀛。
紛馳賁丘帛，高豎當衢旌。
鸞翮不暇戢，驥材方自呈。
車徒首燕路，冠蓋溢秦京。
文章趙元叔，脣舌婁君卿。
列邸曳裙入，羣公交幣迎。
僕嘗不自料，奮迹希時英。
弟子許都養，詞人嗤老傖。
一旦褐衣召，千慙昆玉名。
安知軾蛙賤，但覺軒鴻輕。
初命六百石，關掌列侯城。
居然懵操决，無術裨澄清。
天炎屢來集，冤獄紛以盈。
誚讓使臺檄，流離民屋征。
結課諒無最，黜幽茲有萌。
晚遘金閨彥，傳瑞提千兵。
爲僚篤古義，賞善多新評。
坐則席函丈，出則車連衡。
高論天人際，細略米鹽爭。
愚慮或窺管，嘉言茲報瓊。
賞音非易遇，曠古難爲并。
嚴惠不世出，蕭朱猶害成。
何言末路日，獨契後凋情。
累洽帝圖盛，思皇賢路平。
願言寄君子，始終同所營。